અમદાવાદ, તા. 8: હાર્દિક પટેલના ઉપવાસના 14 દિવસે પાટીદારની ધાર્મિક સંસ્થા ખોડલધામ ટ્રસ્ટના ચેરમેન નરેશ પટેલે હાર્દિકની મુલાકાત લીધી હતી અને હાર્દિકની તબીયત વધુ લથડે એ પહેલાં પારણાં કરી લે તેના માટે પાસ સમિતિના સભ્યો સાથે ચર્ચા કરી હતી, આ ઘટનાક્રમ પછી હાર્દિકને તરત સિવિલ હોસ્પિટલે અને એ પછી ખાનગી હોસ્પિટલે દાખલ કરાયો હતો. દરમિયાન આજે સમાધાનકારી વલણના ભાગ રૂપે અમદાવાદમાં સોલા રોડ ખાતે ઉમિયાધામમાં પાસ સમિતિના સભ્યો અને છ પાટીદાર સંસ્થાના અગ્રણીઓની એક બેઠક બંધબારણે યોજાઈ હતી, જેમાં હાર્દિકની માગણીઓના મુદ્દે ચર્ચા થઈ હતી તેમ મનોજ પનારાએ જણાવ્યું હતું જો કે નરેશ પટેલે સરકાર સાથે કોઈ બેઠક થઈ નથી તેમ જણાવ્યું હતું.